b'\n_START_ARTICLE_\nAmoksicilin\n_START_SECTION_\nKlini\xc4\x8dna uporaba\n_START_PARAGRAPH_\nAmoksicilin se uporablja za zdravljenje \xc5\xa1tevilnih bakterijskih oku\xc5\xbeb, kot so akutni bakterijski sinuzitis, akutno streptokokno vnetje \xc5\xberela in angina, akutno poslab\xc5\xa1anje kroni\xc4\x8dnega bronhitisa, doma pridobljena plju\xc4\x8dnica, bakterijske oku\xc5\xbebe se\xc4\x8dil (akutno vnetje se\xc4\x8dnega mehurja (cistitis), asimptomatska bakteriurija v nose\xc4\x8dnosti, akutni pielonefritis), tifus in paratifus, zobni absces s celulitisom, ki se \xc5\xa1iri, oku\xc5\xbebe umetnih sklepov eradikacija bakterije Helicobacter pylori in lymska borelioza. Uporablja se tudi pri prepre\xc4\x8devanju endokarditisa zaradi zobozdravstvenih posegov.\n_START_SECTION_\nOku\xc5\xbebe dihal\n_START_PARAGRAPH_\nKlini\xc4\x8dne smernice navajajo amoksicilin in amoksicilin/klavulansko kislino kot zdravili izbora za zdravljenje bakterijskega sinuzitisa, vendar pa ve\xc4\x8dino primerov vnetij obnosnih votlin povzro\xc4\x8dijo virusi, proti katerim amoksicilin (sam ali v kombinaciji s klavulansko kislino) ni u\xc4\x8dinkovit in zato lahko ne\xc5\xbeeleni u\xc4\x8dinki pretehtajo koristi pri uporabi amoksicilina pri zdravljenju sinuzitisa brez dokaza o bakterijskem povzro\xc4\x8ditelju._NEWLINE_Nadalje je amoksicilin priporo\xc4\x8den kot zdravilo izbora pri zdravljenju doma pridobljene plju\xc4\x8dnice pri odraslih. Po britanskih klini\xc4\x8dnih smernicah NICE se pri blagi do zmerno hudi obliki plju\xc4\x8dnice priporo\xc4\x8da uporaba samega amoksicilina, pri hudi obliki pa kombinacija z makrolidnim antibiotikom. Svetovna zdravstvena organizacija priporo\xc4\x8da amoksicilin kot zdravilo izbora pri plju\xc4\x8dnici, ki ne poteka v hudi obliki.\n_START_SECTION_\nOku\xc5\xbebe ko\xc5\xbee\n_START_PARAGRAPH_\nAmoksicilin se v nekaterih primerih uporablja tudi pri zdravljenju oku\xc5\xbeb ko\xc5\xbee, kot so navadne akne. Pogosto je u\xc4\x8dinkovit pri zdravljenju tudi tistih oblik navadnih aken, ki se slabo odzivajo na zdravljenje z drugimi antibiotiki, kot sta doksiciklin in minociklin.\n_START_SECTION_\nPrepre\xc4\x8devanje bakterijskega endokarditisa\n_START_PARAGRAPH_\nAmoksicilin se uporablja tudi za prepre\xc4\x8devanje bakterijskega endokarditisa zaradi zobozdravstvenih posegov pri bolnikih z visokim tveganjem, kot so bolniki z umetnimi sr\xc4\x8dnimi zaklopkami, biolo\xc5\xa1kimi protezami in homografti, revmati\xc4\x8dnimi in degenerativnimi okvarami sr\xc4\x8dnih zaklopk, s prirojenimi sr\xc4\x8dnimi napakami, s prolapsom mitralne zaklopke in so\xc4\x8dasno mitralno insuficienco ter tisti, ki so imeli pred manj kot 6 meseci pred posegom vstavljeno zapiralo v odprto ovalno okno.\n_START_SECTION_\nKombinirano zdravljenje\n_START_PARAGRAPH_\nAmoksicilin je ob\xc4\x8dutljiv za bakterije, ki proizvajajo betalaktamaze, torej encime, ki inaktivirajo betalaktamske antibiotike. Zato se pogosto kombinira s klavulansko kislino, ki deluje kot zaviralec betalaktamaze. Kombinacijo amoksicilin/klavulanska kislina imenujemo tudi ko-amoksiklav.'